CELEX: 32012R0129
Language: el
Date: 2012-02-13 00:00:00
Title: Εκτελεστικός κανονισμός (ΕΕ) αριθ. 129/2012 της Επιτροπής, της 13ης Φεβρουαρίου 2012 , για την έγκριση ήσσονος σημασίας τροποποιήσεων των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Queso Manchego (ΠΟΠ)]

16.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 43/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 129/2012 ΤΗΣ ΕΠΙΤΡΟΠΉΣ
   της 13ης Φεβρουαρίου 2012
   για την έγκριση ήσσονος σημασίας τροποποιήσεων των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Queso Manchego (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 9 παράγραφος 2 δεύτερη περίοδος,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 9 παράγραφος 1 πρώτο εδάφιο και το άρθρο 17 παράγραφος 2 του κανονισμού (ΕΚ) αριθ. 510/2006, η Επιτροπή εξέτασε την αίτηση της Ισπανίας για την έγκριση τροποποιήσεων των προδιαγραφών της προστατευόμενης ονομασίας προέλευσης «Queso Manchego», η οποία καταχωρίσθηκε δυνάμει του κανονισμού (ΕΚ) αριθ. 1107/96 της Επιτροπής (2), όπως τροποποιήθηκε με τον κανονισμό (ΕΚ) αριθ. 561/2009 (3).
            
         
               (2)
            
            
               Η αίτηση αφορά τις τροποποιήσεις στη μέθοδο παραγωγής της προστατευόμενης ονομασίας προέλευσης «Queso Manchego» και περιλαμβάνει αλλαγές στο ενιαίο έγγραφο.
            
         
               (3)
            
            
               Η Επιτροπή εξέτασε τη σχετική τροποποίηση και κατέληξε στο συμπέρασμα ότι είναι αιτιολογημένη. Δεδομένου ότι η τροποποίηση είναι ήσσονος σημασίας σύμφωνα με το άρθρο 9 του κανονισμού (ΕΚ) αριθ. 510/2006, η Επιτροπή μπορεί να την εγκρίνει χωρίς να εφαρμόσει τη γραπτή διαδικασία που προβλέπεται στα άρθρα 5, 6 και 7 του εν λόγω κανονισμού.
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι προδιαγραφές της προστατευόμενης ονομασίας προέλευσης «Queso Manchego» τροποποιούνται σύμφωνα με το παράρτημα I του παρόντος κανονισμού.
   Άρθρο 2
   Το ενοποιημένο ενιαίο έγγραφο με τα βασικά στοιχεία των προδιαγραφών παρατίθεται στο παράρτημα II του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Φεβρουαρίου 2012.
      
         
            Για την Επιτροπή, εξ ονόματος του Προέδρου,
         Dacian CIOLOȘ
         
            Μέλος της Επιτροπής
         
      
   
   
      (1)  ΕΕ L 93 της 31.3.2006, σ. 12.
   
      (2)  ΕΕ L 148 της 21.6.1996, σ. 1.
   
      (3)  ΕΕ L 166 της 27.6.2009, σ. 36.
   
      ΠΑΡΑΡΤΗΜΑ I
      Εγκρίθηκαν οι ακόλουθες τροποποιήσεις στις προδιαγραφές για την προστατευόμενη ονομασία προέλευσης «Queso Manchego».
      
         Πρώτες ύλες
      
      Όσον αφορά τα αναλυτικά χαρακτηριστικά του γάλακτος, οι παράμετροι αναφοράς επικαιροποιήθηκαν μετά από σειρά δοκιμών που εκτελέστηκαν από το επίσημο εργαστήριο, κέντρο στο οποίο αποστέλλονται τα δείγματα μετά τη συλλογή τους από τις κτηνοτροφικές εκμεταλλεύσεις. Καταργείται ο προσδιορισμός της πυκνότητας και της περιεκτικότητας σε λακτόζη, δεδομένου ότι δεν επηρεάζουν την ποιότητα του τελικού προϊόντος και ότι η εν λόγω πρακτική ανταποκρινόταν σε έναν τρόπο παραγωγής ο οποίος δεν εφαρμόζεται πλέον στις σύγχρονες κτηνοτροφικές μονάδες.
      Εξάλλου, η μέτρηση της οξύτητας του γάλακτος γίνεται πλέον με προσδιορισμό του pH και όχι του βαθμού Dornic, λόγος για τον οποίο τροποποιούνται οι προδιαγραφές.
      Αφετέρου, χάρη στην τεχνολογική πρόοδο που έχει επιτευχθεί στις μονάδες παραγωγής, η διαδικασία παραγωγής περιλαμβάνει υψηλότερο επίπεδο ελέγχου των παραμέτρων που χρησιμοποιούνται για τον προσδιορισμό της τελικής ποιότητας του προϊόντος και, συνεπώς, η διατύπωση των τμημάτων που αφορούν ορισμένα στάδια της παραγωγής έχει ξεπεραστεί.
      Η σχετική παράγραφος τροποποιείται ως εξής:
      Τμήμα Ε –   Μέθοδος παραγωγής
      Στο τμήμα «τεμαχισμός του τυροπήγματος» καταργείται το κριτήριο που αφορά τον τεμαχισμό των κόκκων του τυροπήγματος διότι θεωρείται ότι κάθε επιχείρηση είναι αρμόδια να καθορίσει το μέγεθος των κόκκων, αναλόγως της διαδικασίας παραγωγής την οποία ακολουθεί. Το τυρόπηγμα πρέπει να εμφανίζει κατάλληλη σύσταση, ώστε να επιτρέπει την ορθή στράγγιση αναλόγως του παραγόμενου τύπου τυριού. Αυτή δεν εξαρτάται από το ακριβές μέγεθος του κόκκου αλλά από τον προβλεπόμενο έλεγχο στη διαδικασία παραγωγής καθώς και από την εμπειρία του παραγωγού.
      Στο τμήμα που αφορά τη «συμπίεση» προστέθηκε η διάρκεια της εργασίας, η οποία σήμερα εσφαλμένα περιλαμβάνεται στην παράγραφο των προδιαγραφών η οποία αφορά την αφαίρεση από τις μήτρες. Ο χρόνος συμπίεσης διαρκεί από μία έως έξι ώρες. Η εν λόγω διάρκεια τροποποιήθηκε λόγω της τεχνικής προόδου όσον αφορά τη συμπίεση, η οποία πλέον διαρκεί λιγότερο, καθώς η μεγάλη διάρκεια αυτής της εργασίας είχε αρνητικές επιπτώσεις στα τυριά μικρού μεγέθους. Η αναφερόμενη διάρκεια αφήνει το περιθώριο που αντιστοιχεί στα διάφορα μεγέθη του προϊόντος και στα διάφορα μοντέλα πιεστηρίων, γεγονός που επιτρέπει στον τυροκόμο να προσδιορίζει τη βέλτιστη χρονική στιγμή για την αφαίρεση από τις μήτρες και την αλάτιση του προϊόντος, όχι αναλόγως του χρόνου που έχει παρέλθει αλλά αναλόγως του μετρούμενου pH, η τιμή του οποίου είναι ενδεικτική της κατάστασης του προϊόντος.
      Τα στάδια «ωρίμαση και διατήρηση» αντικαταστάθηκαν από το στάδιο «ωρίμαση»· το στάδιο της διατήρησης απαλείφθηκε γιατί η διαδικασία ωρίμασης δεν διακόπτεται στους ψυχρούς θαλάμους. Δηλαδή, η ωρίμαση συνεχίζεται καθ’ όλη τη διάρκεια ζωής του προϊόντος, εφόσον διατηρούνται οι ελεγχόμενες συνθήκες θερμοκρασίας και υγρασίας, όποιες κι αν είναι οι τιμές που έχουν καθοριστεί γι’ αυτές. Επίσης καθορίζονται ενιαία πεδία τιμών: μεταξύ 3 °C και 16 °C για τη θερμοκρασία, μεταξύ 75 % και 90 % για την υγρασία.
      Όσον αφορά τη θερμοκρασία, η ελάχιστη τιμή αυξάνεται από 1 °C σε 3 °C, η οποία είναι καταλληλότερη για τη σωστή διατήρηση του προϊόντος και πληροί τις ισχύουσες υγειονομικές απαιτήσεις, ενώ η θερμοκρασία του 1 °C μπορεί να επιφέρει υποβάθμιση του προϊόντος. Η μέγιστη θερμοκρασία αναφοράς καθορίζεται στους 16 °C, ώστε να εξασφαλίζεται η βέλτιστη ωρίμαση του προϊόντος και η εξέλιξή του όσον αφορά τις οργανοληπτικές του ιδιότητες.
      Το καθοριζόμενο πεδίο τιμών για την υγρασία αντανακλά τη συνολική τιμή που καλύπτει τα δύο στάδια της ωρίμασης και της διατήρησης.
   
   
      ΠΑΡΑΡΤΗΜΑ II
      ΕΝΙΑΙΟ ΕΓΓΡΑΦΟ
      
         ΚΑΝΟΝΙΣΜΟΣ (ΕΚ) αριθ. 510/2006
      
      
         «QUESO MANCHEGO»
      
      Αριθ. ΕΚ: ES-PDO-0217-0087-06.12.2010
      
         ΠΓΕ ( ) ΠΟΠ ( X )
      
      1.   Ονομασία
      
      «Queso Manchego»
      2.   Κράτος μέλος
      
      Ισπανία
      3.   Περιγραφή του γεωργικού προϊόντος ή του τροφίμου
      
      3.1.   Τύπος προϊόντος
      
      
                  Κλάση 1.3.
               
               
                  Τυριά
               
            3.2.   Περιγραφή του προϊόντος για το οποίο ισχύει η ονομασία υπό 1
      
      Τυρί πεπιεσμένης μάζας που παρασκευάζεται από γάλα προβατίνων της φυλής Manchega, με ελάχιστη διάρκεια ωρίμασης 30 ημερών, για τα τυριά βάρους έως 1,5 Kg, και 60 ημερών, για τα υπόλοιπα βάρη, με μέγιστο όριο τα 2 έτη.
      Το «Queso Manchego» μπορεί να παρασκευαστεί από παστεριωμένο ή νωπό γάλα· στην περίπτωση που χρησιμοποιείται νωπό γάλα επιτρέπεται η αναγραφή στην ετικέτα της ένδειξης «Artesano».
      Το «Queso Manchego» είναι λιπαρό τυρί, με τα ακόλουθα φυσικά χαρακτηριστικά στο τέλος της περιόδου ωρίμασης:
      
                  —
               
               
                  σχήμα: κυλινδρικό με πλευρές σχετικά επίπεδες,
               
            
                  —
               
               
                  μέγιστο ύψος: 12 cm,
               
            
                  —
               
               
                  μέγιστη διάμετρος: 22 cm,
               
            
                  —
               
               
                  λόγος διαμέτρου/ύψους: μεταξύ 1,5 και 2,2,
               
            
                  —
               
               
                  ελάχιστο βάρος: 0,4 kg,
               
            
                  —
               
               
                  μέγιστο βάρος: 4,0 kg.,
               
            Τα φυσικοχημικά χαρακτηριστικά του τυριού είναι τα ακόλουθα:
      
                  —
               
               
                  pH 4,8 έως 5,8,
               
            
                  —
               
               
                  ξηρό εκχύλισμα: ελάχιστο 55 %,
               
            
                  —
               
               
                  λιπαρές ύλες: ελάχιστο 50 % επί ξηρού,
               
            
                  —
               
               
                  ολική πρωτεΐνη επί ξηρού: ελάχιστο 30 %,
               
            
                  —
               
               
                  χλωριούχο νάτριο: ανώτατο όριο 2,3 %.
               
            Χαρακτηριστικά της τυρόμαζας:
      
                  —
               
               
                  σύσταση: στερεή και συμπαγής,
               
            
                  —
               
               
                  χρώμα: ποικίλλει από λευκό έως υπόλευκο-κιτρινωπό,
               
            
                  —
               
               
                  οσμή: γαλακτική, έντονα οξώδης και έμμονη που λαμβάνει πικάντικες αποχρώσεις και παραμένει γενικά για μακρύ διάστημα στα τυριά μεγάλης διάρκειας ωρίμασης,
               
            
                  —
               
               
                  γεύση: ελαφρώς όξινη, έντονη και ευχάριστη, που γίνεται πικάντικη στα τυριά μεγάλης διάρκειας ωρίμασης. Έχει ευχάριστη και ιδιαίτερη επίγευση που οφείλεται στο γάλα προβατίνων της φυλής Manchega,
               
            
                  —
               
               
                  όψη: παρουσία μικρών οπών, ανομοιόμορφα κατανεμημένων, που σε ορισμένες περιπτώσεις είναι τελείως απούσες,
               
            
                  —
               
               
                  υφή: ελάχιστα ελαστική, με βουτυρώδη και ελαφρώς αλευρώδη αίσθηση, που μπορεί να είναι κοκκώδης στα πιο ώριμα τυριά.
               
            Τα μικροβιολογικά όρια είναι τα ακόλουθα:
      
                  —
               
               
                  
                     Escherichia coli: μέγιστο 1 000 αποικίες/γραμμάριο,
               
            
                  —
               
               
                  
                     Staphylococcus aureus: μέγιστο 100 αποικίες/γραμμάριο,
               
            
                  —
               
               
                  
                     Σαλμονέλα: απουσία στα 25 γραμμάρια,
               
            
                  —
               
               
                  
                     Λιστέρια: απουσία στα 25 γραμμάρια.
               
            Πρόκειται για τυρί ελαφρώς όξινης γεύσης, έντονης και ευχάριστης, που γίνεται πικάντικη στα τυριά μεγάλης διάρκειας ωρίμασης. Έχει ευχάριστη και ιδιαίτερη επίγευση που οφείλεται στο γάλα προβατίνων της φυλής Manchega.
      3.3.   Πρώτες ύλες (μόνο για μεταποιημένα προϊόντα)
      
      Το «Queso Manchego» παρασκευάζεται από γάλα προβατίνων της φυλής «Manchega», φυσική πυτιά ή άλλα εγκεκριμένα ένζυμα πήξης και χλωριούχο νάτριο.
      Το γάλα θα πρέπει να μην περιέχει πρωτόγαλα και φαρμακευτικά προϊόντα ή άλλες προσμείξεις που μπορούν να επηρεάσουν αρνητικά την επεξεργασία, ωρίμαση και διατήρηση του τυριού.
      Το «Queso Manchego» μπορεί να παρασκευαστεί από παστεριωμένο ή νωπό γάλα· στην περίπτωση που χρησιμοποιείται νωπό γάλα επιτρέπεται η αναγραφή στην ετικέτα της ένδειξης «Artesano».
      Τα αναλυτικά χαρακτηριστικά του γάλακτος είναι τα εξής:
      
                  —
               
               
                  λιπαρές ύλες: ελάχιστο 6,5 %,
               
            
                  —
               
               
                  πρωτεΐνες: ελάχιστο 4,5 %,
               
            
                  —
               
               
                  στερεό υπόλειμμα: ελάχιστο 11 %,
               
            
                  —
               
               
                  pH 6,5-7,
               
            
                  —
               
               
                  σημείο πήξης: ≤ – 0,550 °C.
               
            3.4.   Ζωοτροφές (μόνο για προϊόντα ζωικής προέλευσης)
      
      Οι προβατίνες της φυλής Manchega βόσκουν καθ’ όλη τη διάρκεια του έτους, αξιοποιώντας τους φυσικούς λειμώνες της περιοχής. Στο ποιμνιοστάσιο, το σιτηρέσιό τους συμπληρώνεται με συμπυκνωμένη τροφή, άχυρο και υποπροϊόντα.
      Όσον αφορά την κτηνοτροφία, πρέπει να σημειωθεί ότι οι χρησιμοποιούμενοι λειμώνες εκτείνονται στα ξέφωτα των λοχμών. Αυτοί οι λειμώνες μονοετών φυτών αποτελούνται από: Medicago minima, Scorpiurus subvillosa, Astragalus stella, Astragalus sesamus κ.λπ.
      Οι «madajales» είναι οι πιο αξιόλογοι βοσκότοποι για τα πρόβατα. Εκεί φύονται η Poa bulbosa καθώς και πολλά ψυχανθή όπως: Mendicago rigidula, Medicago lupulina, Mendicago trunculata, Trigonella polyderata, Coronilla scorpoides κ.λπ.
      Στα βαθιά και νωπά εδάφη φύονται ορισμένες φορές οι «fenelares», λειμώνες πυκνοί με επικράτηση πολυετών και διετών φυτών, που παίρνουν τη μορφή τους από το αγρωστώδες Brachypodium phoenicoides.
      3.5.   Συγκεκριμένα στάδια της παραγωγής που πρέπει να εκτελούνται εντός της οριοθετημένης γεωγραφικής περιοχής
      
      —
      3.6.   Ειδικοί κανόνες για τον τεμαχισμό, το τρίψιμο, τη συσκευασία κ.λπ.
      
      Τα τυριά που φέρουν την προστατευόμενη ονομασία προέλευσης «Queso Manchego» μπορούν να κυκλοφορούν και να πωλούνται από καταχωρισμένα τυροκομεία και εγκαταστάσεις και σε συσκευασίες που δεν βλάπτουν την ποιότητά τους.
      Το «Queso Manchego» φέρει πάντοτε την κρούστα του, η οποία προηγουμένως μπορεί να έχει πλυθεί.
      Επιπλέον, το «Queso Manchego» μπορεί να καλύπτεται με παραφίνη ή με επιτρεπόμενες διαφανείς αδρανείς ουσίες ή με επίχρισμα ελαιολάδου, αρκεί η κρούστα να διατηρεί τη φυσική όψη και χρώμα και η πλάκα καζεΐνης να είναι ευανάγνωστη.
      Σε καμία περίπτωση δεν χρησιμοποιούνται ουσίες που θα χρωμάτιζαν μαύρη την κρούστα.
      Το «Queso Manchego» μπορεί να διατίθεται στο εμπόριο τεμαχισμένο σε μερίδες ή σε φέτες ή τριμμένο, εφόσον είναι συσκευασμένο και είναι δυνατός ο προσδιορισμός της προέλευσής του. Αυτή η εργασία μπορεί να γίνει εκτός της περιοχής προέλευσης από επιχειρήσεις που έχουν αποδεχθεί και τηρούν το καθορισμένο πρωτόκολλο, ώστε να διασφαλίζονται η ιχνηλασιμότητα και ο τρόπος εργασίας του «Queso Manchego».
      Οι συσκευασίες που χρησιμοποιούνται πρέπει σε κάθε περίπτωση να είναι σύμφωνες με την ισχύουσα νομοθεσία.
      3.7.   Ειδικοί κανόνες σχετικά με την επισήμανση
      
      Στις ετικέτες πρέπει να αναγράφεται υποχρεωτικά η ένδειξη: «Denominación de Origen “Queso Manchego” » (ονομασία προέλευσης «Queso Manchego»). Στην περίπτωση που χρησιμοποιείται νωπό γάλα για την παρασκευή του τυριού, αυτό το χαρακτηριστικό μπορεί να αναφέρεται στην ετικέτα με την ένδειξη «Artesano».
      Το προϊόν που προορίζεται για την κατανάλωση πρέπει να φέρει συμπληρωματικές ετικέτες που αριθμούνται και χορηγούνται από το Ρυθμιστικό Συμβούλιο, τοποθετούνται εντός της εγγεγραμμένης επιχείρησης, πάντοτε με τρόπο ώστε να μην είναι δυνατή η επαναχρησιμοποίησή τους. Επιπλέον, κάθε τεμάχιο «Queso Manchego» πρέπει να φέρει σε μία από τις πλευρές πλάκα καζεΐνης, με αρίθμηση και αριθμό σειράς, που τοποθετείται κατά τη φάση μορφοποίησης και πίεσης των τεμαχίων.
      4.   Οριοθέτηση της γεωγραφικής περιοχής
      
      Οι τοπικές οντότητες που φέρουν την ονομασία προέλευσης «Queso Manchego» είναι οι ακόλουθες: 45 της επαρχίας Albacete, 84 της επαρχίας Ciudad Real, 156 της επαρχίας Cuenca και 122 της επαρχίας Toledo.
      Ενσωματώθηκαν οι ακόλουθες: Alcoba de los Montes και El Robledo της επαρχίας Ciudad Real, Albadalejo del Cuende, Villarejo de la Peñuela, Villarejo-Sobrehuerta και Villar del Horno της επαρχίας Cuenca.
      5.   Δεσμός με τη γεωγραφική περιοχή
      
      5.1.   Ιδιαιτερότητα της γεωγραφικής περιοχής
      
      Η φυσική περιοχή της Mancha βρίσκεται στο νότιο τμήμα του κεντρικού οροπεδίου της χερσονήσου και χαρακτηρίζεται από χαμηλό ανάγλυφο που κατεβαίνει στον Ατλαντικό.
      Η Mancha είναι ένα υψίπεδο με αργιλοασβεστολιθικά εδάφη, τα δε εδάφη που προορίζονται για βοσκότοποι αποτελούνται από υποστρώματα πλούσια σε ασβεστόλιθο ή σε μάργες.
      Το κλίμα της περιοχής είναι δριμύ, με μεγάλες διακυμάνσεις, χαρακτηριστικές του ηπειρωτικού κλίματος, πολύ ψυχρούς χειμώνες και θερμά καλοκαίρια, όπου οι θερμοκρασίες φτάνουν μερικές φορές τους 40 °C, με διαφορές θερμοκρασίας ανερχόμενες ημερησίως ορισμένες φορές σε 20 °C και ετησίως σε 50 °C. Οι βροχοπτώσεις είναι σπάνιες και η περιοχή κατατάσσεται στη λεγόμενη άνυδρη Ισπανία, που χαρακτηρίζεται από εξαιρετικά ξηρό κλίμα, με σχετική υγρασία περίπου 65 %.
      Οι εδαφοκλιματικές συνθήκες έχουν καταστήσει τη φυλή Manchega την καλύτερα προσαρμοσμένη στην περιοχή.
      5.2.   Ιδιοτυπία του προϊόντος
      
      Τυρί πεπιεσμένης μάζας, με σκληρή κρούστα και μάζα σφικτή και συμπαγή, χρώμα λευκό έως υπόλευκο-κιτρινωπό, οσμή έντονη και έμμονη, γεύση ελαφρώς όξινη, έντονη και ευχάριστη και με υφή ελάχιστα ελαστική, βουτυρώδη και ελαφρώς αλευρώδη.
      5.3.   Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)
      
      Οι εδαφοκλιματικές συνθήκες της περιοχής έχουν συμβάλει κατά πολύ στη φυσική επιλογή, χάρη στην οποία η προβατίνα της φυλής Manchega έχει την καλύτερη προσαρμογή και παράγει γάλα που προσδίδει στο «Queso Manchego» τα ιδιαίτερα χαρακτηριστικά του όσον αφορά το χρώμα, την οσμή, τη γεύση και την υφή.
      Η παραγωγή τυριών από γάλα προβατίνων της φυλής Manchega έχει ξεκινήσει από πολύ παλιά. Με την πάροδο των αιώνων αναπτύχθηκαν πρακτικές επεξεργασίας που βελτιστοποίησαν τις ιδιότητες αυτού του παραδοσιακού τυριού της La Mancha.
      
         Παραπομπή στη δημοσίευση των προδιαγραφών
      
      [Άρθρο 5 παράγραφος 7 του κανονισμού (ΕΚ) αριθ. 510/2006]
      http://docm.jccm.es/portaldocm/descargarArchivo.do?ruta=2009/10/20/pdf/2010_17415.pdf&tipo=rutaDocm